CELEX: 32009D1022
Language: el
Date: 2009-12-15 00:00:00
Title: Εκτελεστική Επιτροπή του Συμβουλίου, της 15ης Δεκεμβρίου 2009 , που επιτρέπει στη Δημοκρατία της Εσθονίας να εφαρμόσει μέτρο παρέκκλισης από το άρθρο 167 της οδηγίας 2006/112/ΕΚ του Συμβουλίου, σχετικά με το κοινό σύστημα φόρου προστιθέμενης αξίας

30.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 351/4
            
         
      ΕΚΤΕΛΕΣΤΙΚΉ ΕΠΙΤΡΟΠΉ ΤΟΥ ΣΥΜΒΟΥΛΊΟΥ
   
   της 15ης Δεκεμβρίου 2009
   που επιτρέπει στη Δημοκρατία της Εσθονίας να εφαρμόσει μέτρο παρέκκλισης από το άρθρο 167 της οδηγίας 2006/112/ΕΚ του Συμβουλίου, σχετικά με το κοινό σύστημα φόρου προστιθέμενης αξίας
   (2009/1022/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 2006/112/ΕΚ (1), και ιδίως το άρθρο 395 παράγραφος 1,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Η Δημοκρατία της Εσθονίας (εφεξής «Εσθονία») εξουσιοδοτήθηκε με την απόφαση 2007/133/ΕΚ (2) του Συμβουλίου, κατά παρέκκλιση του άρθρου 167 της οδηγίας 2006/112/ΕΚ, να αναστείλει το δικαίωμα έκπτωσης του φόρου προστιθέμενης αξίας (ΦΠΑ) έως ότου αυτός καταβληθεί στον προμηθευτή αγαθών ή πάροχο υπηρεσιών για υποκειμένους στον φόρο που εφαρμόζουν προαιρετικό καθεστώς σύμφωνα με το οποίο, βάσει του άρθρου 66 στοιχείο β) της οδηγίας ΦΠΑ, ο ΦΠΑ που βαρύνει τις παραδόσεις ή τις παροχές τους καθίσταται απαιτητός κατά τον χρόνο είσπραξης του τιμήματος (λογιστική σε ταμειακή βάση). Προκειμένου να υπαχθούν σε αυτό το καθεστώς, οι υποκείμενοι στον φόρο πρέπει να έχουν καταχωρηθεί ως ατομικές επιχειρήσεις.
            
         
               (2)
            
            
               Η Εσθονία ζήτησε την άδεια να παρατείνει αυτό το ειδικό μέτρο παρέκκλισης με επιστολή που πρωτοκολλήθηκε στη Γενική Γραμματεία της Επιτροπής στις 4 Σεπτεμβρίου 2009.
            
         
               (3)
            
            
               Σύμφωνα με το άρθρο 395 παράγραφος 2 της οδηγίας 2006/112/ΕΚ, με επιστολή της 1ης Οκτωβρίου 2009, η Επιτροπή διαβίβασε της αίτησή της στα άλλα κράτη μέλη. Με επιστολή της 5ης Οκτωβρίου 2009, η Επιτροπή πληροφόρησε την Εσθονία ότι διέθετε όλα τα στοιχεία που θεωρούσε χρήσιμα για την εκτίμηση του αιτήματος.
            
         
               (4)
            
            
               Το καθεστώς λογιστικής σε ταμειακή βάση είναι ένα απλοποιημένο προαιρετικό καθεστώς που απευθύνεται στις μικρές επιχειρήσεις που δεν έχουν δικαίωμα απαλλαγής από τον φόρο. Επιτρέπει στους εν λόγω υποκειμένους στον φόρο να εφαρμόζουν έναν απλό κανόνα με βάση την ημερομηνία πληρωμής των πράξεών τους όσον αφορά τις εισροές και τις εκροές τους, για να προσδιορισθεί η χρονική στιγμή κατά την οποία πρέπει να ασκήσουν το δικαίωμα έκπτωσης του ΦΠΑ και να καταβάλλουν τον φόρο στις δημόσιες αρχές. Το καθεστώς αυτό αποτελεί έτσι μέτρο απλοποίησης για τους υποκειμένους στον φόρο το οποίο μπορεί επιπλέον να τους προσφέρει ένα ταμειακό πλεονέκτημα.
            
         
               (5)
            
            
               Στις 28 Ιανουαρίου 2009, η Επιτροπή υπέβαλε πρόταση οδηγίας για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τους κανόνες τιμολόγησης, η οποία περιέχει διατάξεις που επιτρέπουν επίσης στα κράτη μέλη να αναβάλλουν το δικαίωμα έκπτωσης του ΦΠΑ έως ότου αυτός καταβληθεί στον προμηθευτή για τις παραδόσεις αγαθών ή τις παροχές υπηρεσιών, όσον αφορά υποκειμένους στον φόρο ο ετήσιος κύκλος εργασιών των οποίων δεν υπερβαίνει ένα όριο που ορίζεται από τα κράτη μέλη και μπορεί να φθάσει μέχρι 2 000 000 ευρώ, επωφελούμενοι συνεπώς από προαιρετικό καθεστώς σύμφωνα με το οποίο ο ΦΠΑ που βαρύνει τις πράξεις τους καθίσταται απαιτητός μόνον όταν εισπράξουν το οφειλόμενο τίμημα.
            
         
               (6)
            
            
               Το συγκεκριμένο ειδικό μέτρο παρέκκλισης δεν επηρεάζει το ποσό των εσόδων ΦΠΑ που εισπράττεται από την Εσθονία στο στάδιο της τελικής κατανάλωσης και δεν έχει καμία επίπτωση στους ίδιους πόρους της Ένωσης που προέρχονται από τον ΦΠΑ,
            
         ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση του άρθρου 167 της οδηγίας 2006/112/ΕΚ, επιτρέπεται στην Εσθονία να αναστείλει το δικαίωμα έκπτωσης του ΦΠΑ των υποκειμένων στον φόρο που προσδιορίζονται στο δεύτερο εδάφιο, μέχρις ότου πληρωθεί ο φόρος αυτός στον προμηθευτή αγαθών ή τον πάροχο υπηρεσιών.
   Οι εν λόγω υποκείμενοι στον φόρο πρέπει να έχουν επιλέξει καθεστώς βάσει του οποίου ο ΦΠΑ που βαρύνει τις παραδόσεις αγαθών και τις παροχές υπηρεσιών που πραγματοποιούν καθίσταται απαιτητός όταν εισπράττουν το οφειλόμενο τίμημα.
   Έως την 31η Δεκεμβρίου 2010, το αναφερόμενο στο δεύτερο εδάφιο καθεστώς εφαρμόζεται σε υποκείμενους στον φόρο που έχουν καταχωρισθεί ως ατομικές επιχειρήσεις.
   Από την 1η Ιανουαρίου 2011, το αναφερόμενο στο δεύτερο εδάφιο καθεστώς εφαρμόζεται σε υποκειμένους στον φόρο ο ετήσιος κύκλος εργασιών των οποίων δεν υπερβαίνει το όριο που καθορίζεται από την Εσθονία και φθάνει το ισόποσο των 200 000 ευρώ σε εθνικό νόμισμα, καθοριζόμενο σύμφωνα με τα άρθρα 399 και 400 της οδηγίας 2006/112/ΕΚ.
   Άρθρο 2
   Η παρούσα απόφαση εφαρμόζεται από την 1η Ιανουαρίου 2010 μέχρι την ημερομηνία έναρξης ισχύος οδηγίας που επιτρέπει στα κράτη μέλη να αναστείλουν το δικαίωμα έκπτωσης του ΦΠΑ μέχρις ότου ο φόρος αυτός καταβληθεί στους προμηθευτές αγαθών ή στους παρόχους υπηρεσιών, όσον αφορά υποκειμένους στον φόρο ο ετήσιος κύκλος εργασιών των οποίων δεν υπερβαίνει ορισμένο όριο, και οι οποίοι συνεπώς επωφελούνται ενός προαιρετικού καθεστώτος βάσει του οποίου ο φόρος που βαρύνει τις παραδόσεις αγαθών και τις παροχές υπηρεσιών καθίσταται απαιτητός όταν εισπράττουν το οφειλόμενο τίμημα. Εν πάση περιπτώσει, η παρούσα απόφαση εφαρμόζεται, το αργότερο, έως την 31η Δεκεμβρίου 2012.
   Άρθρο 3
   Η παρούσα απόφαση απευθύνεται στη Δημοκρατία της Εσθονίας.
   
      Βρυξέλλες, 15 Δεκεμβρίου 2009.
      
         
            Για το Συμβούλιο
         
         
            Ο Πρόεδρος
         
         E. ERLANDSSON
         
      
   
   
      (1)  ΕΕ L 347 της 11.12.2006, σ. 1.
   
      (2)  ΕΕ L 57 της 24.2.2007, σ. 12.